Polonia neagă că ar fi oferit sprijin logistic pentru sabotarea gazoductelor Nord Stream. Acuză dezinformarea rusă
În ciuda faptului că a fost emis un mandat de arestare în complicatul caz al sabotării gazoductelor Nord Stream, încă nu se știe cu exactitate cine se află în spatele atentatului. August Hanning, fost director al serviciului german de informații BND până în 2005, crede că a fost vorba despre ”o înțelegere la cel mai înalt nivel între Ucraina și Polonia”, scrie publicația germană Die Welt. Iar Polonia reacționează prompt. Vicepremierul polonez Krzysztof Gawkowski a negat vineri orice implicare a țării sale în sabotarea, în septembrie 2022, a gazoductelor ruse Nord Stream care traversează Marea Baltică.